TEHNIČKA ŠKOLA I PRIRODOSLOVNA GIMNAZIJA

RUĐERA BOŠKOVIĆA

**S T A T U T**

Osijek, listopad 2019.

Na temelju članka 98. stavak 3. Zakona o odgoju i obrazovanju u osnovnoj i srednjoj školi ("Narodne novine", broj 87/08., 86/09., 92/10., 105/10., 90/11., 16/12., 86/12., 94/13., 152/14., 07/17. i 68/18.), a uz prethodnu suglasnost osnivača Osječko-baranjske županije, KLASA: 602-01/19-01/12, URBROJ: 2158/1-01-01-19 od 18. srpnja 2019. godine, Školski odbor Tehničke škole i prirodoslovne gimnazije Ruđera Boškovića na sjednici održanoj dana 3. listopada 2019. godine donio je

S T A T U T

**TEHNIČKE ŠKOLE I PRIRODOSLOVNE GIMNAZIJE**

**RUĐERA BOŠKOVIĆA**

I. OPĆE ODREDBE

Članak 1.

1. Ovim se Statutom uređuje status, naziv i sjedište Tehničke škole i prirodoslovne gimnazije Ruđera Boškovića (u daljnjem tekstu: Škola), zastupanje i predstavljanje, odgovornost za obveze, djelatnost, unutarnje ustrojstvo, uvjeti i način obavljanja djelatnosti, prava i dužnosti učenika i nastavnika, vođenje i upravljanje Školom, djelokrug tijela upravljanja i stručnih tijela, imovina, opći akti i javnost rada Škole, te druga pitanja od značaja za djelatnost i poslovanje Škole.
2. Izrazi koji se u ovom Statutu koriste u muškom rodu za osobe su neutralni i odnose se jednako na osobe oba spola.

Članak 2.

Škola je javna ustanova koja obavlja djelatnost srednjeg odgoja i obrazovanja u skladu s aktom o osnivanju Škole i rješenjima ministarstva nadležnog za poslove obrazovanja o odobrenju izvođenja programa.

Članak 3.

1. Osnivač Škole je Osječko-baranjska županija, Osijek, Trg Ante Starčevića 2.

(u daljnjem tekstu: Osnivač).

1. Osječko-baranjska županija postala je Osnivačem Škole na temelju Odluke Ministarstva prosvjete i športa Republike Hrvatske od 1. veljače 2002. godine, KLASA: 602-03/02-01/91, URBROJ: 532/1-02-1.
2. Škola je pravni slijednik Tehnološke škole "Ruđer Bošković", Osijek.

II. NAZIV I SJEDIŠTE

Članak 4.

1. Škola obavlja svoju djelatnost, posluje i sudjeluje u pravnom prometu pod nazivom: Tehnička škola i prirodoslovna gimnazija Ruđera Boškovića.
2. Sjedište Škole je u Osijeku, Vukovarska cesta 209.
3. Škola je pravna osoba upisana u sudski registar ustanova pri Trgovačkom sudu u Osijeku.
4. Škola je upisana u evidenciju ustanova koju vodi Ministarstvo nadležno za poslove obrazovanja.
5. Škola obvezno ističe naziv na zgradi u kojoj je njezino sjedište i na drugim zgradama u kojima obavlja djelatnost.

**III. PREDSTAVLJANJE I ZASTUPANJE**

Članak 5.

1. Školu predstavlja i zastupa ravnatelj.
2. Ravnatelj organizira i vodi rad i poslovanje Škole, predstavlja i zastupa Školu te poduzima sve pravne radnje u ime i za račun Škole sukladno zakonu i ovom Statutu.
3. Ravnatelj Škole ima sva ovlaštenja u pravnom prometu u sklopu djelatnosti upisanih u sudski registar ustanova sa sljedećim ograničenjima:

* da bez odluke Školskog odbora ne može sklapati pravne poslove čija je vrijednost veća od 100.000,00 kuna
* da bez odluke Školskog odbora donesene uz suglasnost Osnivača ne može sklapati pravne poslove u svezi sa stjecanjem, opterećivanjem i otuđivanjem nekretnine bez obzira na vrijednost, kao i druge imovine čija je vrijednost veća od 200.000,00 kuna.

Članak 6.

1. Ravnatelj može dati punomoć drugoj osobi da zastupa Školu u pravnom prometu u granicama svojih ovlasti, sukladno zakonu.
2. Ravnatelj može ovlastiti pojedine radnike Škole da potpisuju uvjerenja i potvrde o činjenicama o kojima se u Školi vodi službena evidencija.

Članak 7.

1. U pravnom prometu Škola koristi:

* pečat s grbom Republike Hrvatske, okruglog oblika, promjera 38 mm, na kojem je uz rub natpis: Republika Hrvatska, Tehnička škola i prirodoslovna gimnazija Ruđera Boškovića, Osijek
* pečat okruglog oblika, promjera 25 mm, koji sadrži uz rub ispisan naziv Škole i sjedište
* štambilj četvrtasta oblika širine 18 mm i dužine 45 mm i na njemu je upisan naziv Škole i sjedište.

1. Pečatom s grbom Republike Hrvatske ovjeravaju se javne isprave koje Škola izdaje, te akti koje Škola donosi u okviru javnih ovlasti.
2. Pečat iz stavka 1. podstavka 2. ovog članka i štambilj iz stavka 1. podstavka 3. ovog članka služe za redovito administrativno-financijsko poslovanje Škole.
3. O broju, uporabi i čuvanju pečata i štambilja odlučuje ravnatelj.

**IV. DJELATNOST, PROGRAMI I NAČIN IZVOĐENJA**

**ODGOJNO - OBRAZOVNOG RADA ŠKOLE**

Članak 8.

1. Djelatnost Škole je:

* redoviti program srednjeg odgoja i obrazovanja učenika u prirodoslovnoj gimnaziji
* redoviti program srednjeg četverogodišnjeg strukovnog odgoja i obrazovanja za stjecanje kvalifikacija u obrazovnim sektorima: Poljoprivreda, prehrana i veterina, Geologija, rudarstvo, nafta i kemijska tehnologija, Grafička tehnologija i audiovizualne tehnologije i Osobne, usluge zaštite i druge usluge u skladu s rješenjima o odobrenju izvođenja programa izdanim od strane nadležnog Ministarstva.

1. U sklopu djelatnosti iz prethodnog stavka Škola obavlja i sljedeće djelatnosti:

* organiziranje praktične nastave za učenike iz grafičkog i kozmetičkog odgojno- obrazovnog programa
* pružanje usluga trećim osobama: tiskanje novina, knjigoveški i završni radovi, priprema i izrada tiskovne forme, ostale usluge povezane s tiskanjem, frizerski saloni i saloni za uljepšavanje.

1. Djelatnost iz članka 8. Škola obavlja temeljem zakona kao javna služba.
2. Škola može mijenjati djelatnost pod uvjetima propisanim zakonom.

Članak 9.

Djelatnost srednjeg odgoja i obrazovanja Škola ostvaruje na temelju nacionalnog kurikuluma, strukovnog kurikuluma, nastavnog plana i programa i školskog kurikuluma.

Članak 10.

1. Škola radi na temelju Školskog kurikuluma i Godišnjeg plana i programa rada.
2. Školski kurikulum donosi se na temelju nacionalnog kurikuluma, strukovnog kurikuluma, drugih kurikularnih dokumenata i nastavnog plana i programa.
3. Školski kurikulum za svaku školsku godinu donosi Školski odbor prema prijedlogu Nastavničkog vijeća i prethodnog mišljenja Vijeća roditelja u zakonom propisanom roku.
4. Godišnji plan i program rada Škole, na temelju nastavnog plana i programa i Školskog kurikuluma, prema prijedlogu ravnatelja i prethodnom mišljenju Vijeća roditelja, donosi za svaku školsku godinu Školski odbor u zakonom propisanom roku.
5. Ravnatelj prijedlog Školskog kurikuluma i Godišnjeg plana i programa rada dostavlja Vijeću roditelja i određuje rok u kojem je Vijeće roditelja dužno dostaviti svoje prijedloge i mišljenje. Ako Vijeće roditelja u zadanom roku ne dostavi prijedloge i mišljenje, smatra se da nema prijedloga niti primjedbi na nacrt Školskog kurikuluma i Godišnjeg plana i programa rada.
6. Sadržaji Školskog kurikuluma i Godišnjeg plana i programa rada škole utvrđeni su Zakonom.

Članak 11.

1. Škola svake školske godine u Zakonom propisanom roku elektroničkim putem dostavlja Godišnji plan i program rada i Školski kurikulum nadležnom Ministarstvu.
2. Školski kurikulum i Godišnji plan i program rada objavljuju se na mrežnim stranicama Škole u skladu s propisima vezanim uz zaštitu osobnih podataka.

Članak 12.

1. Škola izvodi nastavu u pet radnih dana tjedno u dvije smjene u skladu s Godišnjim planom i programom rada.
2. Iznimno, kada to zahtijeva nastavni proces (nadoknada sati nastave i slično) nastava se izvodi i subotom.

Članak 13.

Nastavu i druge oblike obrazovnog rada Škola izvodi na hrvatskom jeziku i latiničnom pismu.

Članak 14.

1. Nastava se u Školi ustrojava po razredima, a izvodi u razrednim odjelima i obrazovnim skupinama.
2. Stručna praksa, praktična nastava i vježbe izvode se u praktikumu, radionici te kod ostalih gospodarskih subjekata.

Članak 15.

1. Za učenike kojima je potrebna pomoć u učenju Škola će organizirati dopunsku nastavu.
2. Za učenike koji u nekim od nastavnih predmeta ostvaruju nadprosječne rezultate ili pokazuju interes za određeni nastavni predmet Škola će organizirati dodatnu nastavu.

Članak 16.

1. U Školi se izvode izvannastavne aktivnosti radi zadovoljavanja različitih potreba i interesa učenika.
2. Izvannastavne aktivnosti planiraju se Školskim kurikulumom, Godišnjim planom i programom rada i programom rada neposrednih nositelja odgojno-obrazovne djelatnosti u Školi.

Članak 17.

Obrazovne aktivnosti (izleti, ekskurzije i sl.) koje su isključivo u funkciji realizacije nacionalnog kurikuluma i nastavnog plana i programa i drugih kurikularnih dokumenata u skladu s Godišnjim planom i programom rada i Školskim kurikulumom, Škola može izvoditi i izvan mjesta u kojem je smještena i to na način i pod uvjetima propisanim pravilnikom nadležnog Ministra.

Članak 18.

1. U svezi s obavljanjem djelatnosti Škola surađuje sa susjednim školama, drugim ustanovama, udrugama te drugim pravnim i fizičkim osobama.
2. Škola u okviru djelatnosti strukovnog obrazovanja obrazovnu ponudu usklađuje s potrebama tržišta rada i uspostavlja lokalna partnerstva.

Članak 19.

1. Škola ima knjižnicu.
2. Školska knjižnica ima obilježje knjižnice u sastavu i dio je obrazovnog procesa Škole.
3. Rad knjižnice uređuje se Pravilnikom.

Članak 20.

1. Škola može osnovati učeničku zadrugu kao oblik izvannastavne aktivnosti i stavljati u promet proizvode koji su rezultat rada učenika.
2. Sredstva ostvarena na način utvrđen u prethodnom stavku moraju se posebno evidentirati i mogu se uporabiti isključivo za rad učeničke zadruge i unapređivanje odgojno-obrazovnog rada Škole.

Članak 21.

U Školi se mogu osnivati učenički klubovi i društva u skladu s posebnim propisima.

**V. USTROJSTVO I NAČIN RADA ŠKOLE**

Članak 22.

1. Unutarnjim ustrojstvom povezuju se oblici rada prema vrsti i srodnosti odgojno-obrazovnih sadržaja i poslova.
2. Unutarnjim ustrojstvom osigurava se pravodobno i kvalitetno ostvarivanje nastave i drugih oblika odgojno-obrazovnog rada, administrativno-stručnih, računovodstveno-financijskih i pomoćno-tehničkih poslova.

Članak 23.

1. Školski odbor, nakon provedene rasprave na Nastavničkom vijeću te Vijeću roditelja i Vijeću učenika, donosi Etički kodeks neposrednih nositelja odgojno-obrazovne djelatnosti škole.
2. Školski odbor, nakon provedene rasprave na Nastavničkom vijeću te Vijeću roditelja i Vijeću učenika, donosi Kućni red.
3. Kućnim redom se uređuju osobito:

* pravila i obveze učenika u Školi, unutarnjem i vanjskom prostoru
* pravila međusobnih odnosa učenika
* pravila međusobnih odnosa učenika i radnika
* radno vrijeme
* pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
* način postupanja prema imovini.

Članak 24.

Stručno-pedagoški poslovi ostvaruju se u svezi s nastavnim planom i programom, potrebama i interesima učenika, te radi promicanja stručno-pedagoškog rada Škole.

Članak 25.

Administrativno-stručni poslovi ustrojavaju se radi ostvarivanja djelatnosti Škole i njenog poslovanja kao javne službe, uspostavljanja pedagoške dokumentacije i evidencije, izdavanja javnih isprava, ostvarivanja prava učenika i roditelja, javnosti rada Škole, drugih administrativno-stručnih poslova potrebitih za rad i poslovanje Škole, te ostvarivanja prava i obveza djelatnika Škole.

Članak 26.

Pomoćno-tehničkim poslovima osiguravaju se primjereni tehnički i drugi uvjeti za ostvarivanje nastavnog plana i programa, te drugi potrebiti uvjeti za rad i poslovanje Škole prema propisanim normativima i standardima rada.

**VI. SAMOVREDNOVANJE ŠKOLE**

Članak 27.

Škola je dužna provoditi samovrednovanje i sudjelovati u postupku vanjskog vrednovanja.

Članak 28.

Samovrednovanje prati i vrednuje Povjerenstvo za kvalitetu koje imenuje Školski odbor i to:

* 4 člana iz reda nastavnika i stručnih suradnika na prijedlog Nastavničkog vijeća
* 1 člana iz reda dionika na prijedlog Osnivača
* 1 člana iz reda polaznika na prijedlog Vijeća učenika
* 1 člana iz reda roditelja na prijedlog Vijeća roditelja.

Članak 29.

1. Predsjednika i zamjenika predsjednika Povjerenstva za kvalitetu biraju imenovani članovi Povjerenstva na prvoj sjednici.
2. Prvu sjednicu Povjerenstva za kvalitetu saziva ravnatelj, koji predsjedava sjednicom do izbora predsjednika Povjerenstva.
3. Dnevni red sjednice obvezno sadrži:

* izvješće predsjedavatelja sjednice o imenovanim članovima Povjerenstva za kvalitetu
* izbor predsjednika i zamjenika predsjednika Povjerenstva za kvalitetu.

Članak 30.

1. Članove Povjerenstva iz reda nastavnika i stručnih suradnika bira se na sjednici Nastavničkog vijeća javnim glasovanjem (dizanjem ruku).
2. Kandidate za članove Povjerenstva iz reda nastavnika i stručnih suradnika mogu predlagati svi nazočni na sjednici Nastavničkog vijeća.
3. Svaki nastavnik i stručni suradnik može sam istaknuti svoju kandidaturu.
4. Kandidatom se smatra svaki nastavnik i stručni suradnik koji je prihvatio kandidaturu ili je sam istaknuo svoju.
5. U Povjerenstvo se biraju u pravilu nastavnici savjetnici ili nastavnici mentori.
6. U Povjerenstvo su izabrani kandidati koji su dobili većinu glasova nazočnih na sjednici Nastavničkog vijeća.
7. Glasovanje je pravovaljano ako mu je pristupila većina članova Nastavničkog vijeća.

Članak 31.

1. Član Povjerenstva za kvalitetu iz reda polaznika bira se javno (dizanjem ruku) na sjednici Vijeća učenika većinom glasova nazočnih učenika.
2. Kandidate za članove Povjerenstva iz reda polaznika mogu predlagati svi nazočni na sjednici Vijeća učenika.
3. Polaznik može sam istaknuti svoju kandidaturu.
4. Kandidatom se smatra svaki polaznik koji je prihvatio kandidaturu ili je sam istaknuo svoju.
5. U Povjerenstvo može biti izabran učenik-polaznik strukovnog obrazovanja.

Članak 32.

Ravnatelj škole upućuje zahtjev Osnivaču za predlaganje jednog člana Povjerenstva za kvalitetu iz reda dionika.

Članak 33.

1. Mandat imenovanim članovima iz reda nastavnika i stručnih suradnika, te dionika predloženog od strane Osnivača traje 4 godine, a polazniku i roditelju do isteka statusa polaznika odnosno roditelja polaznika, a najduže 4 godine.
2. Članovima Povjerenstva izabranim na dopunskim izborima, mandat traje do isteka mandata svim članovima Povjerenstva za kvalitetu.
3. Članovi Povjerenstva za kvalitetu mogu biti ponovno imenovani*.*

**VII. UPRAVLJANJE ŠKOLOM**

**1. Školski odbor**

Članak 34.

1. Školom upravlja Školski odbor.
2. Školski odbor ima sedam članova.
3. Jednog člana bira i razrješava Radničko vijeće, a ako Radničko vijeće nije utemeljeno, imenuju ga i opozivaju radnici neposrednim i tajnim glasovanjem, na način propisan Zakonom o radu za izbor radničkog vijeća koje ima samo jednog člana.
4. Ostalih šest članova Školskog odbora imenuje i razrješava:

* Nastavničko vijeće dva člana iz reda nastavnika i stručnih suradnika
* Vijeće roditelja jednog člana iz reda roditelja koji nije radnik Škole
* Osnivač tri člana.

Članak 35.

1. Članovi Školskog odbora imenuju se na vrijeme od četiri godine i mogu biti ponovno imenovani.
2. Mandat članova Školskog odbora počinje teći od dana konstituiranja Školskog odbora.

Članak 36.

1. Predlaganje, izbor i imenovanje članova Školskog odbora iz reda nastavnika i stručnih suradnika provodi se na sjednici Nastavničkoga vijeća, a predlaganje, izbor i imenovanje člana Školskog odbora iz reda roditelja obavlja se na sjednici Vijeća roditelja.
2. Kandidate za članove Školskog odbora iz reda nastavnika i stručnih suradnika može predložiti svaki član Nastavničkoga vijeća nazočan na sjednici Nastavničkoga vijeća.
3. Kandidata za člana Školskog odbora iz reda roditelja može predložiti svaki član Vijeća roditelja nazočan na sjednici Vijeća roditelja.
4. Kandidati iz stavaka 2. i 3. ovoga članka moraju se izjasniti o prihvaćanju kandidature za člana Školskog odbora.
5. Svaki član Nastavničkoga vijeća, odnosno član Vijeća roditelja može se osobno kandidirati za člana Školskog odbora.
6. Kod predlaganja kandidata za članove Školskog odbora, odnosno osobnog kandidiranja prema stavcima 2. do 5. ovoga članka, predsjedavatelj sjednice Nastavničkoga vijeća odnosno Vijeća roditelja mora voditi računa o razmjernoj spolnoj zastupljenosti kandidata te da predloženi kandidat nije pravomoćno osuđen ili da protiv njega nije pokrenuti kazneni postupak za neko od kaznenih djela iz članka 106. stavka 1. i 2. Zakona o odgoju i obrazovanju u osnovnoj i srednjoj školi, odnosno da ranije nije razriješen članstva u Školskom odboru ili da nije bio član Školskog odbora koji je raspušten.

Članak 37.

1. Na sjednici Nastavničkoga vijeća za izbor članova Školskog odbora iz reda nastavnika i stručnih suradnika imenuje se Izborno povjerenstvo koje čine predsjednik i dva člana.
2. Članovi Izbornog povjerenstva ne mogu biti kandidati za člana Školskog odbora.
3. Na temelju izjašnjavanja nastavnika i stručnih suradnika, utvrđuje se lista kandidata za članove Školskog odbora i kandidati se na listu unose redom kojim su predloženi.

Članak 38.

1. Izborno povjerenstvo na temelju podataka iz kandidacijske liste sastavlja izbornu listu kandidata za članove Školskog odbora iz reda nastavnika i stručnih suradnika Škole.
2. U izbornoj listi kandidati se navode abecednim redom s rednim brojem ispred prezimena i imena.
3. Izbor kandidata iz stavka 1. ovog članka obavlja se na sjednici Nastavničkog vijeća Škole.

Članak 39.

1. Nakon utvrđivanja izborne liste, Izborno povjerenstvo izrađuje glasačke listiće.
2. Glasački listić iz stavka 1. ovog članka obvezno sadrži:

* naznaku da se izbor odnosi na članove Školskog odbora iz reda nastavnika i

stručnih suradnika Škole

* prezimena i imena predloženih kandidata
* broj članova Školskog odbora koji se bira.

Članak 40.

1. Glasovanje je tajno.
2. Glasovanje je pravovaljano ako je glasovanju pristupila većina od ukupnog broja članova Nastavničkog vijeća.
3. Glasovanje se obavlja u posebnoj prostoriji.
4. Za vrijeme glasovanja moraju biti nazočni svi članovi Izbornog povjerenstva.

Članak 41.

1. Glasuje se tako da se zaokruži redni broj ispred prezimena najviše do dva kandidata.
2. Ako je glasač zaokružio broj ispred jednog kandidata, glasački listić je važeći.
3. Glasački listići popunjeni suprotno stavcima 1. i 2. ovoga članka smatraju se nevažećima.

Članak 42.

1. Nakon završetka glasovanja, Izborno povjerenstvo se povlači, prebrojava glasove i sastavlja listu prema broju dobivenih glasova.
2. Lista iz stavka 1. ovog članka sastavni je dio zapisnika koji potpisuju predsjednik i svi članovi Povjerenstva.
3. Predsjednik Izbornog povjerenstva neposredno izvješćuje Nastavničko vijeće Škole o listi s imenima izabranih članova Školskog odbora i brojem dobivenih glasova.
4. Nastavničko vijeće može listu prihvatiti ili odbiti.
5. Nastavničko vijeće odbit će listu ako osnovano posumnja da je tijekom izbora bilo povreda postupka ili propusta Izbornog povjerenstva.
6. U tom slučaju osniva se novo povjerenstvo i glasovanje se ponavlja.
7. Kad Nastavničko vijeće prihvati listu, na istoj sjednici, prema rezultatima izbora, imenuje članove Školskog odbora iz reda nastavnika i stručnih suradnika.

Članak 43.

1. Ako je na listi za izbor članova Školskog odbora bilo onoliko kandidata koliko se bira, izabran je svaki onaj koji je dobio većinu glasova od ukupnog broja članova Nastavničkog vijeća Škole.
2. Ako neki od kandidata ne dobije većinu glasova od ukupnog broja nastavnika, za taj se broj kandidata ponavlja cijeli izborni postupak na temelju nove liste kandidata.
3. Izborni postupak mora se ponoviti najkasnije u roku od osam dana od dana održanih izbora za članove Školskog odbora iz reda nastavnika i stručnih suradnika.

Članak 44.

1. Ako se na izbornoj listi nalazilo više kandidata nego što se u Školski odbor imenuje članova iz reda nastavnika i stručnih suradnika, za člana Školskog odbora izabrano je dvoje koji su dobili najveći broj glasova.
2. Ako dva ili više kandidata dobiju isti broj glasova pri čemu to utječe na izbor u Školski odbor, cijeli se izborni postupak ponavlja najkasnije u roku od osam dana od dana održanih izbora na temelju nove liste kandidata formirane za određeni broj članova koji nije izabran.
3. Izborni postupak može se ponoviti na istoj sjednici Nastavničkog vijeća, ako tako odluči većina članova Nastavničkog vijeća nazočnih na sjednici.

Članak 45.

Ravnatelj Škole dužan je obavijestiti članove Vijeća roditelja o potrebi izbora člana Školskog odbora iz reda roditelja učenika Škole najmanje osam dana prije održavanja izbora za člana Školskog odbora iz reda roditelja.

Članak 46.

1. Predlaganje, izbor i imenovanje člana Školskog odbora iz reda roditelja obavlja se na sjednici Vijeća roditelja.
2. Kandidat za člana Školskog odbora iz reda roditelja učenika ne može biti radnik Škole.
3. Kandidata iz stavka 1. ovog članka može predložiti svaki član Vijeća roditelja nazočan sjednici.
4. Predloženi kandidat mora se izjasniti o prihvaćanju ili ne prihvaćanju kandidature.
5. Svaki član Vijeća roditelja može se osobno kandidirati.

Članak 47.

1. O kandidatima za članove Školskog odbora, članovi Vijeća roditelja na sjednici glasuju javno, dizanjem ruke.
2. Za člana Školskog odbora izabran je roditelj koji je dobio najveći broj glasova nazočnih članova Vijeća roditelja.
3. Ako dva ili više kandidata za člana Školskog odbora dobiju isti najveći broj glasova, glasovanje za te kandidate se ponavlja sve dok jedan od kandidata ne dobije veći broj glasova.

Članak 48.

Konstituirajuću sjednicu Školskog odbora saziva ravnatelj najkasnije u roku od 15 dana nakon što je imenovana većina članova Školskog odbora.

Članak 49.

1. Konstituirajuću sjednicu do izbora predsjednika Školskog odbora vodi najstariji član Školskog odbora.
2. O konstituiranju odnosno nekonstituiranju Školskog odbora ravnatelj je dužan izvijestiti Osnivača najkasnije u roku tri dana od dana održavanja konstituirajuće sjednice Školskog odbora.
3. Članovima Školskog odbora mandat teče od dana konstituiranja Školskog odbora.
4. Mandat članu Školskog odbora iz reda roditelja prestaje najkasnije u roku od 60 dana od dana kada je prestalo školovanje učenika u Školi.
5. Članovi Školskog odbora imenuju se na vrijeme od četiri godine i mogu biti ponovno imenovani.

Članak 50.

1. Dnevni red konstituirajuće sjednice obvezno sadrži:

* izvješće predsjedavatelja sjednice o imenovanim članovima Školskog

odbora

* izbor predsjednika i zamjenika predsjednika Školskog odbora.

Članak 51.

1. Za predsjednika i zamjenika predsjednika Školskog odbora može biti izabran svaki član Školskog odbora.
2. O kandidatima za predsjednika i zamjenika predsjednika Školskog odbora članovi istoga glasuju javno, dizanjem ruku.
3. Za predsjednika i zamjenika predsjednika izabran je kandidat koji je dobio većinu glasova ukupnog broja članova Školskog odbora.
4. Nakon izbora predsjednika Školskog odbora, najstariji član novoizabranog Školskog odbora, predaje predsjedniku daljnje vođenje sjednice.
5. Predsjednik i zamjenik predsjednika Školskog odbora biraju se na četiri godine.

Članak 52.

1. Član Školskog odbora razrješava se članstva u Školskom odboru:

* kada to sam zatraži
* ako mu prestane radni odnos u Školi
* kada Školski odbor utvrdi da član ne ispunjava obveze utvrđene zakonom, osnivačkim aktom ili ovim statutom
* kada to zatraži prosvjetni inspektor
* kada bude pravomoćno osuđen ili kada protiv njega bude pokrenut kazneni postupak zbog osnovane sumnje o počinjenju kaznenog djela iz članka 106. Zakona o odgoju i obrazovanju u osnovnoj i srednjoj školi.

1. O razrješenju člana Školskog odbora odlučuje tijelo koje ga je imenovalo.

Članak 53.

1. Školski odbor može osnivati povjerenstva ili radne skupine za proučavanje pitanja, pripremanje prijedloga akata ili obavljanje drugih poslova važnih za Školu.
2. Članovi povjerenstava i radnih skupina imenuju se na vrijeme koje je potrebno da se obavi određena zadaća.
3. Školski odbor može u svako doba opozvati povjerenstvo ili radnu skupinu, odnosno pojedinog člana.
4. Za članove povjerenstava ili radne skupine imenuju se radnici Škole ili, kada je prema naravi zadaće potrebno mogu se imenovati i osobe izvan Škole, uz njihovu suglasnost.

Članak 54.

Školski odbor:

* utvrđuje prijedlog Statuta te uz prethodnu suglasnost Osnivača donosi Statut
* donosi druge opće akte Škole
* donosi Školski kurikulum
* donosi Godišnji plan i program rada i nadzire njegovo izvršavanje
* imenuje i razrješava ravnatelja u skladu s zakonom
* određuje zamjenika ravnatelja u slučaju privremene spriječenosti ravnatelja u skladu sa zakonom i ovim Statutom
* imenuje Povjerenstvo za kvalitetu
* donosi financijski plan, polugodišnji i godišnji obračun na prijedlog ravnatelja
* odlučuje o uporabi dobiti u skladu sa zakonom i ovim Statutom
* predlaže Osnivaču promjenu djelatnosti Škole
* odlučuje samostalno o stjecanju, opterećivanju ili otuđivanju imovine čija je vrijednost od 100.000,00 do 200.000,00 kuna
* odlučuje uz suglasnost Osnivača o stjecanju, opterećivanju ili otuđivanju imovine čija je vrijednost veća od 200.000,00 kuna
* odlučuje uz suglasnost Osnivača o stjecanju, opterećivanju ili otuđivanju nekretnine bez obzira na vrijednost
* predlaže Osnivaču promjenu naziva i sjedišta Škole
* predlaže ravnatelju mjere poslovne politike Škole
* razmatra rezultate odgojno-obrazovnog rada
* odlučuje o upućivanju radnika na prosudbu radnikove sposobnosti
* odlučuje o zahtjevima radnika za zaštitu prava iz radnog odnosa
* daje Osnivaču i ravnatelju prijedloge i mišljenja o pitanjima važnim za rad i sigurnost u školi
* daje ravnatelju prethodnu suglasnost u svezi sa zasnivanjem i prestankom radnog odnosa u Školi
* odlučuje o žalbama protiv rješenja školskih tijela donesenih na osnovi javnih ovlasti, osim kada je zakonom ili podzakonskim aktom određeno drukčije
* osniva učeničke klubove i udruge
* razmatra predstavke i prijedloge građana u svezi s radom Škole
* obavlja druge poslove određene propisima, ovim Statutom i drugim općim aktima Škole.

Članak 55.

Član Školskog odbora ima prava i dužnosti:

* prisustvovati sjednicama Školskog odbora i sudjelovati u radu
* postavljati pitanja predsjedniku i drugim osobama koje sudjeluju u radu na sjednici
* podnositi prijedloge i zahtijevati da se o njima raspravlja i odlučuje na sjednicama
* prihvatiti izbor u radna tijela koja osniva Školski odbor
* sudjelovati na sjednicama radnih tijela.

Članak 56.

1. Članovi Školskog odbora o svim pitanjima iz djelokruga svoga rada odlučuju na sjednici većinom glasova ukupnog broja članova.
2. Na sjednicama Školskog odbora glasuje se javno.
3. Glasovati se može i tajno kada je to određeno zakonom ili kad Školski odbor odluči da se o pojedinim pitanjima glasuje tajno.
4. Način rada Školskog odbora pobliže se uređuje Poslovnikom o radu Školskog odbora.

**2. Ravnatelj**

Članak 57.

1. Škola ima ravnatelja.
2. Ravnatelj je poslovodni i stručni voditelj Škole.

Članak 58.

1. Ravnatelj se imenuje na temelju javnog natječaja, koji raspisuje Školski odbor.
2. Natječaj se objavljuje u "Narodnim novinama" i mrežnim stranicama škole.
3. Ravnatelja imenuje Školski odbor uz suglasnost ministra nadležnog za poslove obrazovanja.
4. Ravnatelj se imenuje na pet godina, a ista osoba može biti ponovo imenovana za ravnatelja.
5. U natječaju za imenovanje ravnatelja objavljuju se uvjeti koje ravnatelj mora ispunjavati, rok u kojemu se primaju prijave na natječaj, isprave kojima se dokazuje ispunjenost potrebnih uvjeta te način i rok u kojem će kandidati biti izviješteni o rezultatima izbora.

Članak 59.

Za ravnatelja Škole može biti imenovana osoba koja ispunjava sljedeće nužne uvjete:

* završen studij odgovarajuće vrste za rad na radnom mjestu nastavnika ili stručnog suradnika u Školi
* položen stručni ispit za nastavnika ili stručnog suradnika, osim u iznimnom slučaju predviđenom zakonom.
* uvjete propisane člankom 106. Zakona o odgoju i obrazovanju u osnovnoj i srednjoj školi
* najmanje osam godina radnog iskustva u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

Članak 60.

1. Dodatne kompetencije potrebne za ravnatelja koje se vrednuju su poznavanje stranog jezika, osnovne digitalne vještine i iskustvo rada na projektima.
2. Uz dokumentaciju propisanu natječajem, kandidat je dužan dostaviti program rada za mandatno razdoblje.

Članak 61.

1. Pri zaprimanju prijava kandidata za ravnatelja Škole, prijave je potrebno urudžbirati neotvorene, a predsjednik Školskog odbora otvara ih na sjednici Školskog odbora.
2. Prijave se otvaraju i razmatraju redoslijedom kojom su zaprimljene, te je za svaku prijavu potrebno utvrditi ispunjava li kandidat nužne uvjete za imenovanje ravnatelja, je li prijava pravovremena i potpuna, te se sastavlja lista kandidata za vrednovanje dodatnih kompetencija i bodovanje.
3. Prema utvrđenoj listi kandidata iz stavka 2. ovog članka Školski odbor pristupa vrednovanju dodatnih kompetencija potrebnih za ravnatelja i rangiranju kandidata po bodovima.
4. Ako je kandidat stekao dodatne kompetencije potrebne za ravnatelja propisane Zakonom, Školski odbor vrednuje svaku dodatnu kompetenciju na temelju priložene dokumentacije kandidata jednim bodom.
5. Dodatne kompetencije vrednuju se prema priloženoj dokumentaciji uz prijavu (svjedodžbe ili druge javne isprave, potvrde, preslike indeksa, uvjerenja, certifikati, isprave o sudjelovanju u provedbi pojedinih projekata).

Članak 62.

1. Školski odbor utvrđuje rang-listu kandidata prema ukupnom broju ostvarenih bodova za dodatne kompetencije.
2. Nakon utvrđivanja ukupnog rezultata vrednovanja Školski odbor utvrđuje listu dva najbolje rangirana kandidata i dostavlja je Nastavničkom vijeću, Vijeću roditelja, Skupu radnika i Školskom odboru.
3. Ako dva ili više kandidata imaju jednak broj bodova na listi iz stavka 2. ovog članka, Nastavničkom vijeću, Vijeću roditelja, Skupu radnika i Školskom odboru dostavlja se lista u kojoj su navedeni svi kandidati koji ostvaruju jednak broj bodova.
4. Iznimno kada je jedan ili više kandidata koji su ostvarili jednak broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se navode samo osobe koje ostvaruju prednost pri zapošljavanju prema posebnom propisu.
5. Ako nakon vrednovanja dodatnih kompetencija jedan kandidat ima najveći broj bodova, a dva ili više kandidata imaju jednak drugorangirani broj bodova na listi u daljnju proceduru upućuje se lista na kojoj su navedeni svi kandidati.
6. Iznimno od stavka 3. ovog članka, kada je jedan ili više kandidata koji su ostvarili jednak drugorangirani broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se uz osobu koja ima najveći broj bodova navodi samo osoba odnosno osobe koje ostvaruju prednost pri zapošljavanju prema posebnom propisu.

Članak 63.

1. Kandidati s liste iz članka 62. stavka 1. ovog Statuta biti će obaviješteni elektroničkim putem, neposrednim uručenjem pismena ili slanjem pismena poštom, a prema podatcima koje su dostavili u prijavi i životopisu, o održavanju sjednica Nastavničkog vijeća, Vijeća roditelja, Skupa radnika i Školskog odbora radi predstavljanja programa rada za mandatno razdoblje.
2. Ukoliko se kandidat ne odazove na sjednice kolegijalnih tijela iz stavka 1. ovog članka, njegov program rada pročitat će predsjedatelj sjednice pojedinog tijela.

Članak 64.

1. Nakon sjednice Školskog odbora na kojoj su utvrđeni kandidati za ravnatelja, saziva se sjednica Nastavničkog vijeća, Vijeća roditelja i Skupa radnika.
2. Sjednicu Nastavničkog vijeća saziva ravnatelj, sjednicu Skupa radnika saziva sindikalni povjerenik s ovlastima radničkog vijeća, a sjednicu Vijeća roditelja saziva predsjednik Vijeća roditelja.
3. Kandidati predstavljaju program rada za mandatno razdoblje na sjednicama Nastavničkog vijeća, Vijeća roditelja, Skupu radnika i Školskog odbora.

Članak 65.

1. Sjednicu Nastavničkog vijeća vodi član Školskog odbora iz reda Nastavničkog vijeća kojeg Nastavničko vijeće izabere za predsjedavatelja sjednice, sjednicu Vijeća roditelja vodi predsjednik Vijeća roditelja, a Skup radnika član Školskog odbora izabran od Radničkog vijeća, odnosno Skupa radnika, a koji nije kandidat za ravnatelja Škole.
2. U slučaju nemogućnosti da osobe iz stavka 1. ovog članka vode sjednicu, Nastavničko vijeće, Vijeće roditelja, odnosno Skup radnika biraju predsjedavatelja sjednice koji nije kandidat za ravnatelja Škole.

Članak 66.

1. Na sjednicama Nastavničkog vijeća, Vijeća roditelja i Skupu radnika zauzimaju se stajališta tajnim glasovanjem, o čemu se pisani zaključak dostavlja Školskom odboru u roku od 3 dana od održavanja sjednice Nastavničkog vijeća, Vijeća roditelja i Skupa radnika.
2. Glasovanje je pravovaljano, ako mu je pristupila većina ukupnog broja članova tijela iz stavka 1. ovog članka.

Članak 67.

1. Na sjednici Nastavničkog vijeća, Vijeća roditelja i Skupa radnika imenuje se povjerenstvo koje provodi postupak glasovanja i sastavlja zapisnik.
2. Povjerenstvo ima predsjednika i dva člana.
3. Član povjerenstva ne može biti osoba koja je kandidat za ravnatelja.
4. Povjerenstvo izrađuje glasačke listiće, glasački popis, provodi tajno glasovanje, utvrđuje rezultat glasovanja i vodi zapisnik.
5. Glasovanju moraju biti nazočni svi članovi povjerenstva.
6. Na glasačkom listiću imena kandidata za ravnatelja navode se abecednim redom prezimena i imena.
7. Ispred prezimena svakog kandidata upisuje se redni broj, a glasački se listići ovjeravaju pečatom Škole.

Članak 68.

1. Glasuje se na način da se na glasačkom listiću zaokruži redni broj ispred prezimena i imena jednog kandidata.
2. Svaki drugi način glasovanja smatra se nevažećim glasačkim listićem.
3. Kada se glasuje za više kandidata, kandidat za ravnatelja je kandidat koji je dobio najveći broj glasova nazočnih članova Nastavničkog vijeća, Vijeća roditelja i Skupa radnika.
4. Ako dva ili više kandidata dobiju isti broj glasova, postupak glasovanje će se ponoviti na novoj sjednici tijela.
5. Kada se glasuje o samo jednom kandidatu on mora dobiti većinu glasova nazočnih na sjednici Nastavničkog vijeća, Vijeća roditelja i Skupu radnika.

Članak 69.

1. Na sjednici Školskog odbora kandidati predstavljaju program rada.
2. Nakon što kandidati završe s predstavljanjem programa rada pristupa se glasovanju.
3. U postupku imenovanja ravnatelja članovi Školskog odbora iz redova Nastavničkog vijeća, Vijeća roditelja te Skupa radnika na sjednici su obvezni zastupati i iznositi stajališta tijela koje ih je imenovalo ili izabralo u Školski odbor.

Članak 70.

1. Školski odbor javnim glasovanjem imenuje ravnatelja odlukom koja stupa na snagu nakon dobivene suglasnosti ministra.
2. Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.
3. Ukoliko ministar uskrati suglasnost za imenovanje ravnatelja, Školski odbor imenovat će vršitelja dužnosti ravnatelja i raspisati novi natječaj.

Članak 71.

1. Odlukom o imenovanju ravnatelja Školski odbor utvrđuje vrijeme stupanja ravnatelja na rad, te druga pitanja u svezi s njegovim pravima i obvezama, sukladno zakonu.
2. Ugovor o radu s imenovanim ravnateljem sklapa Školski odbor na određeno puno radno vrijeme na rok od pet godina.

Članak 72.

1. Školski odbor imenovat će vršitelja dužnosti ravnatelja:

* kada se na raspisani natječaj za ravnatelja nitko ne prijavi ili nitko od prijavljenih kandidata ne bude izabran
* kada ravnatelj bude razriješen
* kada Škola nema ravnatelja.

1. Za vršitelja dužnosti ravnatelja može se imenovati osoba koja ispunjava uvjete za

nastavnika ili stručnog suradnika.

1. Za vršitelja dužnosti ravnatelja ne može se imenovati osoba kojoj je kao izabranom kandidatu za ravnatelja uskraćena suglasnost ministra nadležnog za obrazovanje.
2. Mandat vršitelja dužnosti ravnatelja traje do imenovanja ravnatelja, a najdulje godinu dana.
3. Vršitelj dužnosti ima sva prava i obveze ravnatelja.

Članak 73.

1. Osoba imenovana za vršitelja dužnosti ravnatelja sklapa sa Školskim odborom ugovor o radu na određeno vrijeme za razdoblje u kojem će obavljati poslove vršitelja dužnosti ravnatelja.
2. Ako osoba imenovana za vršitelja dužnosti ravnatelja ima ugovor o radu na neodređeno vrijeme za poslove nastavnika, odnosno stručnog suradnika u Školi, na njezin će zahtjev ugovor o radu mirovati za razdoblje u kojem će obavljati poslove vršitelja dužnosti ravnatelja.

Članak 74.

Ravnatelj:

* predstavlja i zastupa Školu pod uvjetima i na način propisan Zakonom i ovim Statutom
* organizira i vodi stručni rad i poslovanje Škole
* predlaže Školskom odboru Godišnji plan i program rada
* predlaže Školskom odboru Statut i druge opće akte
* predlaže Školskom odboru financijski plan te polugodišnji i godišnji obračun
* odlučuje o zasnivanju i prestanku radnog odnosa uz prethodnu suglasnost Školskog odbora
* sklapa samostalno pravne poslove o stjecanju, opterećivanju ili otuđivanju imovine čija vrijednost nije veća od 100.000,00 kuna, a preko 100.000,00 kuna prema prethodnoj odluci Školskog odbora, odnosno suglasnosti Osnivača
* sklapa uz suglasnost Osnivača pravne poslove o stjecanju, opterećivanju ili otuđivanju nekretnina bez obzira na vrijednost, prema prethodnoj odluci Školskog odbora
* provodi odluke stručnih tijela i Školskog odbora
* posjećuje nastavu i druge oblike odgojno obrazovnog rada, analizira rad nastavnika i stručnih suradnika, te osigurava njihovo stručno osposobljavanje i usavršavanje
* sudjeluje u radu Školskog odbora bez prava odlučivanja
* planira rad, saziva i vodi sjednice Nastavničkog vijeća
* u suradnji s Nastavničkim vijećem predlaže Školski kurikulum
* poduzima mjere propisane zakonom zbog neizvršavanja poslova ili zbog neispunjavanja drugih obveza iz radnog odnosa
* brine se o sigurnosti te o pravima i interesima učenika i radnika Škole
* odgovara za sigurnost učenika, nastavnika, stručnih suradnika i ostalih radnika
* surađuje s učenicima i roditeljima
* surađuje s Osnivačem, tijelima državne uprave, ustanovama i drugim tijelima
* nadzire pravodobno i točno unošenje podataka u elektronsku maticu
* izdaje nastavnicima i stručnim suradnicima Odluku o tjednom i godišnjem zaduženju
* imenuje razrednike
* provodi odluke i zaključke Osnivača, Školskog odbora i stručnih tijela
* imenuje članove ispitnog povjerenstva za organizaciju i provođenje izrade i obrane završnog rada
* imenuje članove ispitnog povjerenstva za provođenje državne mature u Školi
* upućuje radnike na redovite i izvanredne liječničke preglede
* predlaže Školskom odboru donošenje odluke o upućivanju radnika na prosudbu radne sposobnosti
* odobrava službena putovanja i druga odsustvovanja s rada
* potpisuje svjedodžbe i druge javne isprave i akte Škole
* na prijedlog Nastavničkog vijeća odlučuje o produženju statusa redovnih učenika
* na prijedlog Nastavničkog vijeća i uz prethodno mišljenje Agencije za strukovno obrazovanje određuje uvjete za nastavak i stjecanje kvalifikacija učeniku i polazniku obrazovanja odraslih koji iz opravdanih razloga prekinu obrazovanje na više od 2 godine, a kurikulum je izmijenjen u odnosu na kurikulum kvalifikacije koju je pohađao.
* obavlja druge poslove utvrđene propisima i općim aktima Škole te poslove za koje izrijekom propisima ili općim aktima nisu ovlaštena druga tijela Škole.

Članak 75.

Ravnatelj može osnivati povjerenstva i radne skupine za izradu nacrta pojedinih akata ili obavljanje poslova važnih za djelatnost Škole.

Članak 76.

Ravnatelj je samostalan u radu, a osobno je odgovoran Školskom odboru i Osnivaču.

Članak 77.

1. Ravnatelja razrješava Školski odbor.
2. Ravnatelj može biti razriješen:

* u slučajevima propisanim Zakona o ustanovama
* kada krši ugovorne obveze
* kada mu je izrečena sigurnosna mjera zabrane obavljanja dužnosti
* kada zanemaruje obveze poslovnog i stručnog voditelja Škole
* prema prijedlogu prosvjetnog inspektora.

Članak 78.

1. Kada Školski odbor zaključi da postoje razlozi za razrješenje, zatražit će od ravnatelja da se u roku do tri dana očituje o tim razlozima.
2. Nakon ravnateljeva očitovanja o razlozima razrješenja, odnosno nakon isteka roka iz stavka 1. ovoga članka, Školski će odbor odlučiti o razrješenju.
3. Kada Školski odbor odlučuje o razrješenju ravnatelja prema prijedlogu prosvjetnog inspektora, odluku o razrješenju ili odbijanju prijedloga donijet će u roku do 15 dana od dana primitka prijedloga.
4. Ako Školski odbor ne razriješi ravnatelja na prijedlog prosvjetnog inspektora u roku od 15 dana od dana dostave prijedloga, ravnatelja će razriješiti ministar.

Članak 79.

1. O razrješenju ravnatelja Školski odbor odlučuje, u pravilu, tajnim glasovanjem.
2. Glasovanje može biti i javno, ako tako odluči većina ukupnog broja članova Školskog odbora.
3. Kada Školski odbor ili povjerenstvo donese odluku o razrješenju, sukladno članku 78. stavku 2., imenuje vršitelja dužnosti ravnatelja do imenovanja ravnatelja na temelju javnog natječaja, sukladno zakonu.

Članak 80.

1. Ravnatelju ugovor o radu prestaje u skladu sa zakonom.
2. Ako ravnatelj sam zatraži razrješenje u skladu s ugovorom o radu, Školski odbor će s ravnateljem zaključiti sporazum o prestanku ugovora o radu.
3. Sporazum o prestanku ugovora o radu mora biti zaključen u pisanom obliku.

Članak 81.

1. U slučaju privremene spriječenosti, ravnatelja u obavljanju ravnateljskih poslova zamjenjuje nastavnik ili stručni suradnik kojega za to imenuje Školski odbor.
2. Školski odbor može za zamjenika ravnatelja imenovati člana Nastavničkog vijeća koji nije član Školskog odbora i koji se prethodno suglasi s imenovanjem.
3. Zamjenik ravnatelja obavlja poslove ravnatelja koji se ne mogu odgađati do ravnateljeva povratka.
4. Zamjenik ravnatelja može zastupati Školu u pravnom prometu prema trećima samo uz ravnateljevu pisanu punomoć.

**VIII. STRUČNA TIJELA**

Članak 82.

Stručna tijela Škole su:

* Nastavničko vijeće
* Razredno vijeće

Članak 83.

1. Nastavničko vijeće čine ravnatelj, svi nastavnici i stručni suradnici Škole.
2. Nastavničko vijeće radi na sjednicama koje se održavaju prema potrebi, a obvezno na početku Školske godine i na kraju svakog obrazovnog razdoblja.
3. Ravnatelj saziva, priprema i rukovodi sjednicama Nastavničkoga vijeća.
4. Na sjednicama Nastavničkog vijeća vodi se zapisnik u koji se osim odluka i zaključaka, unose i izdvojena mišljenja članova Nastavničkoga vijeća.
5. Zapisnik sjednice Nastavničkog vijeća vodi član kojeg odredi ravnatelj.
6. Zapisnik potpisuju ravnatelj i zapisničar.

Članak 84.

Sjednice Nastavničkoga vijeća obvezne su za sve nastavnike i stručne suradnike Škole.

Članak 85.

1. Nastavničko vijeće u okviru svoga djelokruga:

* sudjeluje u utvrđivanju Godišnjeg plana i programa rada Škole, te prati njegovo ostvarivanje
* predlaže Školski kurikulum s ravnateljem
* analizira i ocjenjuje stručne i pedagoške rezultate rada Škole, te raspravlja i odlučuje o drugim stručnim pitanjima
* skrbi o uspješnom ostvarivanju odgojno-obrazovnog rada
* skrbi o primjeni suvremenih oblika nastavnog rada s učenicima
* odlučuje o zahtjevima učenika za promjenu upisanog obrazovnog programa
* prema uputama nadležne Agencije utvrđuje uvjete i način nastavka obrazovanja učenika ili polaznika obrazovanja odraslih za stjecanje iste razine kvalifikacije za koju se prethodno obrazovao (horizontalna prohodnost)
* na zahtjev učenika odnosno polaznika obrazovanja odraslih uz priloženu dokumentaciju predlaže ravnatelju produženje statusa redovnog učenika odnosno polaznika obrazovanja odraslih
* odlučuje o ponovnom upisu učenika u Školu ako prekid obrazovanja nije bio dulji od dvije školske godine od kraja školske godine u kojoj je prekinuo obrazovanje
* odlučuje o ostvarivanju prava učenika za nastavak obrazovanja na višu razinu kvalifikacije, određuje razlikovne odnosno dopunske ispite te utvrđuje način i rokove polaganja razlikovnih odnosno dopunskih ispita
* na prijedlog nadležnog liječnika odlučuje o trajnom ili privremenom oslobađanju obveze savladavanja sadržaja nastavnog predmeta, zbog zdravstvenog stanja učenika
* osniva stručne skupine i imenuje njihove voditelje
* odlučuje o pohvalama, nagradama i pedagoškim mjerama iz svog djelokruga
* donosi stajalište u svezi s izborom i imenovanjem ravnatelja, na način da se tajnim glasovanjem članovi Nastavničkog vijeća izjašnjavaju o prihvaćanju, odnosno neprihvaćanju kandidata za ravnatelja
* imenuje i razrješava dva člana Školskog odbora iz reda nastavnika i stručnih suradnika
* odlučuje o drugim pitanjima utvrđenim zakonom, propisima donesenim na temelju zakona, ovim Statutom i drugim općim aktima Škole.

Članak 86.

1. Razredno vijeće čine nastavnici koji izvode nastavu u razrednom odjelu.
2. Razredno vijeće radi na sjednicama.
3. Sjednice saziva i njima predsjedava razrednik.
4. Na sjednicama se vodi zapisnik koji potpisuje razrednik.

Članak 87.

Razredno vijeće:

* kao stručno tijelo Škole neposredno sudjeluje u razmatranju svih pedagoških i ustrojstvenih pitanja u svezi s radom i rezultatima rada razrednog odjela
* skrbi o izvršavanju nastavnog plana i programa
* utvrđuje opći uspjeh i ocjenu iz vladanja na prijedlog razrednika
* predlaže i odlučuje o pohvalama i pedagoškim mjerama iz svog djelokruga
* skrbi o pedagoškoj dokumentaciji razrednog odjela
* surađuje s roditeljima odnosno starateljima učenika
* odgovara za rad i uspjeh razrednog odjela
* predlaže izlete i ekskurzije razrednog odjela
* obavlja i druge poslove utvrđene ovim Statutom i općim aktima Škole.

Članak 88.

1. Svaki razredni odjel ima razrednika.
2. Razrednik je stručni voditelj razreda i Razrednog vijeća.
3. Razrednika određuje ravnatelj.
4. Razrednik obavlja pedagoške i administrativne poslove razrednog odjela i to:

* skrbi o realizaciji nastavnog plana i programa, te Godišnjeg plana i programa rada u svom razrednom odjelu
* prati rad i redovito pohađanje nastave učenika razrednog odjela, te skrbi o njima
* ispunjava i supotpisuje razredne svjedodžbe, svjedodžbe o završnom ispitu, prijepise ocjena i drugu razrednu dokumentaciju
* podnosi izvješća o radu razrednog odjela i razrednog vijeća Nastavničkom vijeću i ravnatelju Škole
* izvješćuje učenike i njihove roditelje odnosno staratelje o postignutim rezultatima učenika razrednog odjela u učenju i vladanju
* priprema sjednice Razrednog vijeća
* predlaže pedagoške mjere i odlučuje o pedagoškim mjerama iz svog djelokruga
* organizira prijeko potrebnu pomoć učenicima
* skrbi o redovitom ocjenjivanju učenika
* prati život i rad učenika izvan Škole
* predlaže pohvale i nagrade za učenike
* obavlja druge poslove razrednika sukladno ovom Statutu i drugim općim aktima Škole, te provedbenim propisima iz područja odgoja i obrazovanja.

**IX. RADNICI ŠKOLE**

Članak 89.

1. Radnici Škole su osobe koje su sa Školom sklopile ugovor o radu na neodređeno ili određeno vrijeme s punim ili nepunim radnim vremenom.
2. Radnici Škole su nastavnici, strukovni učitelji, suradnici u nastavi, stručni suradnici, odgajatelji i drugi stručni i pomoćno-tehnički radnici.

Članak 90.

1. Škola ima tajnika.
2. Poslove tajnika može obavljati osoba koja je završila:

* sveučilišni diplomski studij pravne struke ili specijalistički diplomski stručni studij javne uprave
* preddiplomski stručni studij upravne struke, ako se na natječaj ne javi osoba koja je završila sveučilišni diplomski studij pravne struke ili specijalistički diplomski stručni studij javne uprave.

1. Tajnik obavlja poslove propisane Pravilnikom ministra nadležnog za poslove obrazovanja.

Članak 91.

1. Nastavnici i stručni suradnici imaju pravo i obvezu trajno se stručno osposobljavati i usavršavati, pratiti znanstvena dostignuća i unapređivati pedagošku praksu.
2. Osposobljavanje i usavršavanje iz stavka 1. ovoga članka sastavni je dio radnih obveza nastavnika i stručnih suradnika.

Članak 92.

Nastavnici, stručni suradnici i ostali radnici u školskoj ustanovi dužni su poduzimati mjere zaštite prava učenika te o svakom kršenju tih prava, posebice o oblicima tjelesnog ili duševnog nasilja, spolne zloporabe, zanemarivanja ili nehajnog postupanja, zlostavljanja ili izrabljivanja učenika, odmah izvijestiti ravnatelja školske ustanove koji je to dužan javiti tijelu socijalne skrbi, odnosno drugom nadležnom tijelu,a sve po postupku i na način utvrđen Pravilnikom koji donosi nadležan ministar.

Članak 93.

1. Zasnivanje i prestanak radnog odnosa radnika Škole obavlja se prema zakonu, podzakonskim aktima i općim aktima Škole, sklapanjem i prestankom ugovora o radu.
2. Ugovore o radu s radnicima sklapa ravnatelj.

Članak 94.

Radni odnosi u Školi uređuju se Pravilnikom o radu.

**X. UČENICI**

**1. Upis učenika**

Članak 95.

1. Redoviti učenici upisuju se u prvi razred u dobi do navršenih 17 godina.
2. Iznimno od stavka 1. ovoga članka, uz odobrenje Školskog odbora, u prvi razred može se upisati učenik do navršenih 18 godina, a uz odobrenje nadležnog Ministarstva učenik stariji od 18 godina.

Članak 96.

1. Prijave i upis u prvi razred Škole provode se putem Nacionalnog informacijskog sustava prijava i upisa u srednje škole temeljem Odluke nadležnog ministra kojom se za svaku školsku godinu određuje postupak i način upisa, broj upisnih mjesta te rokovi za upis.
2. Pravo upisa u prvi razred imaju svi kandidati nakon završenog osnovnog obrazovanja, pod jednakim uvjetima, u okviru broja utvrđenog Odlukom o upisu, prema elementima i kriterijima za izbor propisanim od strane nadležnog ministra.
3. Natječaj za upis učenika u prvi razred objavljuje se na mrežnoj stranici i oglasnoj ploči Škole.

Članak 97.

Učenik koji je prekinuo školovanje u inozemstvu i koji želi nastaviti školovanje u Tehničkoj školi i prirodoslovnoj gimnaziji Ruđera Boškovića, Osijek, bit će upisan u odgovarajući razred sukladno rješenju o priznavanju osnovnoškolskog, odnosno srednjoškolskog obrazovanja, a koje će biti donijeto nakon provedenog postupka priznavanja inozemne obrazovne kvalifikacije.

Članak 98.

1. Ako učenik prekine srednje obrazovanje, može se ponovo upisati ako od kraja školske godine u kojoj je prekinuo obrazovanje do početka školske godine u kojoj nastavlja obrazovanje nije proteklo više od dvije školske godine.
2. Škola može upisati učenika i ako je od prekida obrazovanja prošlo više od dvije školske godine, uz suglasnost nadležnog Ministarstva i pod uvjetima utvrđenim zakonom.
3. Odluku o ponovnom upisu učenika donosi Nastavničko vijeće.

**2. Promjene upisanog programa**

Članak 99.

1. Redoviti učenik može tijekom obrazovanja promijeniti upisani program ili prijeći iz druge škole najkasnije do početka drugog polugodišta.
2. Iznimno od stavka 1. ovoga članka, ako se učenik preseli iz jednog mjesta u drugo, učenika će se upisati u program u koji je učenik polazio prije preseljenja i nakon kraja prvog polugodišta.
3. Na zahtjev učenika, odnosno roditelja, odluku o promjeni programa u školi, odnosno odluku o prelasku iz druge škole donosi Nastavničko vijeće, vodeći računa o tome da odluka ne utječe na kvalitetu odgojno-obrazovnog procesa uz poštovanje propisanih pedagoških standarda.
4. Promjena programa može se uvjetovati polaganjem razlikovnih i/ili dopunskih ispita, a sadržaj razlikovnih, odnosno dopunskih ispita, te način i rokove polaganja ispita određuje Nastavničko vijeće.
5. Škola iz koje učenik odlazi izdaje prijepis ocjena i ispisuje učenika u roku od sedam

dana od dana primitka obavijesti i upisa učenika u drugu školu.

Članak 100.

1. Učeniku prvog razreda može se odlukom Nastavničkog vijeća omogućiti promjena upisanog programa ako učenik ima jednak ili veći broj bodova potrebnih za upis od zadnjeg učenika upisanoga u taj program u školi u toj školskoj godini.
2. Iznimno od stavka 1. ovoga članka, odlukom Nastavničkog vijeća, učeniku prvoga razreda može se omogućiti promjena upisanoga programa, odnosno upis u školu i s manjim brojem bodova, ako nakon provedenog upisnog postupka škola nije popunila sva slobodna upisna mjesta predviđena odlukom o upisu i strukturom upisa u programu u koji se učenik upisuje.

**3. Nastavak obrazovanja na višu razinu**

Članak 101.

1. Učenik koji je stekao nižu razinu srednjeg obrazovanja, kao i učenik koji je završio obrazovni program u trajanju od tri godine u obrazovnom sektoru prehrana, grafika i kozmetika, ima pravo, u skladu s potrebama tržišta rada, steći višu razinu kvalifikacije nastavljanjem obrazovanja u programima obrazovnog sektora prehrana, grafika i kozmetika.
2. Učenik može nastaviti obrazovanje u statusu redovnog učenika u roku od dvije godine od dana završetka strukovnog programa.
3. Uvjet za nastavak obrazovanja u statusu redovitog učenika je prosjek ocjena svih razreda srednjeg obrazovanja najmanje 3,50 zaokruženo na dvije decimale.
4. Škola do 15. lipnja tekuće školske godine objavljuje na svojoj mrežnoj stranici programe obrazovanja za stjecanje više razine kvalifikacije.
5. Pisani zahtjevi za nastavak obrazovanja podnosi se do 5. srpnja tekuće školske godine.

Članak 102.

Ostvarivanje prava nastavka obrazovanja na višu razinu kvalifikacije uvjetuje se polaganjem razlikovnih odnosno dopunskih ispita koje određuje Nastavničko vijeće usporedbom obrazovnog programa koji je učenik završio s obrazovnih programom u kojem učenik želi nastaviti obrazovanje, a sve to u sektoru prehrana, grafika i kozmetika.

Članak 103.

1. Učenici kojima Nastavničko vijeće odredi manji broj (najviše pet nastavnih predmeta) razlikovnih i/ili dopunskih ispita pohađaju nastavu razreda u kojem nastavljaju obrazovanje i dužni su ispite položiti do 31. ožujka tekuće školske godine.
2. Učenici koji imaju šest ili više nastavnih predmeta koje trebaju polagati kao razlikovne i/ili dopunske ispite, nakon upisa u prvoj će školskoj godini polagati ispite bez redovitog pohađanja nastave.
3. Za učenike iz stavka 2. ovog članka Škola organizira obvezne instrukcije i konzultacije iz pojedinih nastavnih predmeta kod predmetnih nastavnika prema rasporedu koji utvrđuje Nastavničko vijeće.

Članak 104.

Na provođenje nastavka obrazovanja na višu razinu kvalifikacije i polaganje ispita pred predmetnim nastavnikom i pred povjerenstvom primjenjuju se odredbe Pravilnika o uvjetima i načinima nastavka obrazovanja na višu razinu kvalifikacije i odredbe ovog Statuta o polaganju ispita.

**4. Prestanak statusa učenika**

Članak 105.

1. Učeniku prestaje status redovitog učenika na kraju školske godine u kojoj je završio srednje obrazovanje, ispisom iz Škole i u drugim slučajevima sukladno Zakonu.
2. Učeniku koji je završio zadnji razred upisanoga obrazovnog programa, ali nije položio prijavljene ispite državne mature, odnosno nije izradio i obranio završni rad, status redovitog učenika prestaje godinu dana nakon završetka školske godine u kojoj je završio zadnji razred upisanoga obrazovnog programa.

**5. Prava i obveze učenika**

Članak 106.

1. Učenik ima pravo:

* na obaviještenost o svim pitanjima koja se odnose na njega
* na savjet i pomoć u rješavanju problema sukladno njegovom najboljem interesu
* na uvažanje njegova mišljenja
* na pomoć drugih učenika Škole
* na pritužbu koju može predati nastavnicima, ravnatelju ili Školskom odboru
* sudjelovati u radu Vijeća učenika te u izradi i provedbi Kućnog reda
* predlagati poboljšanje odgojno-obrazovnog procesa i odgojno-obrazovnog rada
* te sva druga prava utvrđena Zakonom.

1. Učenik je obvezan:

* pohađati obvezni dio programa i druge oblike obrazovnog rada koje je izabrao
* pridržavati se pravila Kućnog reda
* ispunjavati upute nastavnika, stručnih suradnika i ravnatelja, a koje su u skladu s pravnim propisima i Kućnim redom
* čuvati udžbenike i druga obrazovna i nastavna sredstva.

**6. Izostanci učenika s nastave**

Članak 107.

Izostanke s nastave i drugih oblika odgojno-obrazovnog rada učenika njihovi roditelji odnosno skrbnici su dužni opravdati na način koji je propisan Pravilnikom o kriterijima za izricanje pedagoških mjera nadležnog Ministarstva.

Članak 108.

Izostanak s nastave u slučaju pravodobnog zahtjeva roditelja, odnosno skrbnika može odobriti:

* predmetni nastavnik za izostanak tijekom nastavnoga dana
* razrednik za izostanak do tri (pojedinačna ili uzastopna) radna dana
* ravnatelj za izostanak do sedam (uzastopnih) radnih dana
* Nastavničko vijeće za izostanak do petnaest (uzastopnih) radnih dana.

Članak 109.

1. Usmeni ili pisani zahtjev roditelj, odnosno skrbnik, podnosi predmetnom nastavniku najkasnije prije početka nastavnog sata s kojeg učenik treba izostati. Predmetni nastavnik će svoju odluku usmeno priopćiti roditelju te istu upisati u dnevnik rada.
2. Za izostanak do tri (pojedinačna ili uzastopna) radna dana pisani zahtjev razredniku podnosi se najkasnije jedan radni dan unaprijed.
3. Za izostanak do sedam (uzastopnih) radnih dana pisani zahtjev ravnatelju podnosi se najkasnije tri radna dana unaprijed.
4. Za izostanak do petnaest (uzastopnih) radnih dana pisani zahtjev Nastavničkom vijeću podnosi se najkasnije pet radnih dana unaprijed.
5. Pisani zahtjev za izostanak učenika iz stavka 2.- 4. ovog članka podnosi se na jedan od sljedećih načina:

* potpisanim zahtjevom roditelja koji se predaje razredniku
* elektroničkom porukom razredniku (prema dogovoru s razrednikom)

1. Odluka o odobrenju izostanka učenika službeno se bilježi u pedagoškoj dokumentaciji.

Članak 110.

1. Roditelj odnosno staratelj može više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno članku 108. ovog Statuta.
2. Naknadno izostanak učenika do tri (pojedinačna ili uzastopna) radna dana roditelji mogu opravdati u roku od najduže osam radnih dana od dana izostanka na jedan od sljedećih načina:

* osobnim dolaskom kod razrednika
* napisanom i potpisanom ispričnicom koju će učenik predati razredniku
* elektroničkom porukom razredniku.

Članak 111.

Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

Članak 112.

Za izostanke učenika koji nisu unaprijed odobreni, ispričnica roditelja, liječnika ili odgovarajuća potvrda nadležne institucije, ustanove ili druge nadležne fizičke ili pravne osobe, uključujući i e-potvrdu o narudžbi za pregled u zdravstvenoj ustanovi, razredniku mora biti dostavljena najkasnije osam radnih dana od izostanka jer će u protivnom izostanak učenika biti neopravdan.

Članak 113.

1. Ako učenik ne dolazi redovito na nastavu ili ne izvršava druge školske obveze, razrednik će u roku od 7 dana od saznanja zatražiti od roditelja ili skrbnika objašnjenje o razlozima učenikovog neizvršavanja obveza.
2. O učenicima koji ne pohađaju školu ili je ne pohađaju redovito razrednici će upoznati ravnatelja koji je dužan roku od 7 dana od dana saznanja izvijestiti nadležnu ustanovu socijalne skrbi i ured državne uprave.

**7. Ocjenjivanje učenika**

Članak 114.

Redovni učenik Škole prati se i ocjenjuje tijekom nastave na način utvrđen Zakonom i provedbenim propisima.

Članak 115.

1. Na osnovi praćenja i vrednovanja tijekom nastavne godine zaključnu ocjenu iz nastavnog predmeta utvrđuje nastavnik nastavnog predmeta.
2. Uspjeh učenika i zaključnu ocjenu za svaki predmet utvrđuje nastavnik, javno u razrednom odjelu odnosno obrazovnoj skupini na kraju nastavne godine.

Članak 116.

1. Ocjenu iz vladanja na kraju nastavne godine utvrđuje Razredno vijeće na prijedlog razrednika.
2. Ocjena iz vladanja utvrđuje se javno u razrednom odjelu odnosno obrazovnoj skupini na kraju nastavne godine.
3. Učenik ili roditelj koji nije zadovoljan ocjenom iz vladanja može u roku od dva dana od završetka nastavne godine podnijeti zahtjev Nastavničkom vijeću radi preispitivanja ocjene.
4. Odluka o ocjeni iz vladanja Nastavničkog vijeća je konačna.

Članak 117.

U slučaju izbivanja ili spriječenosti nastavnika određenog nastavnog predmeta, odnosno razrednika, ocjenu utvrđuje Razredno vijeće na prijedlog nastavnika ili stručnog suradnika kojeg odredi ravnatelj.

Članak 118.

1. Opći uspjeh učenika utvrđuje se na način utvrđen Zakonom.
2. Na završetku svakoga razreda učeniku se izdaje razredna svjedodžba.

Članak 119.

1. Učenik može najviše dva puta upisati isti razred.
2. Učenik pravo iz stavka 1. ovoga članka tijekom srednjeg obrazovanja može koristiti najviše dva puta.
3. Iznimno, sukladno propisima kojima se uređuje strukovno obrazovanje, učenik može svaki razred upisati dva puta.
4. U opravdanim slučajevima učenik može upisati isti razred i više od dva puta uz suglasnost Ministra.

**8. Ispiti pred povjerenstvom**

Članak 120.

1. Učenik ili roditelj koji nije zadovoljan zaključenom ocjenom iz pojedinog nastavnog predmeta ima pravo u roku od dva dana od završetka nastavne godine podnijeti zahtjev Nastavničkom vijeću radi polaganja ispita pred povjerenstvom.
2. Polaganje ispita iz stavka 1. ovoga članka provodi se u roku od dva dana od dana podnošenja zahtjeva.

Članak 121.

1. Nastavničko vijeće imenuje Povjerenstvo za polaganje ispita od tri člana:

* predsjednik (razrednik)
* ispitivač (nastavnik predmeta iz kojega se polaže ispit)
* nastavnik istog ili srodnog predmeta ili član Razrednog vijeća.

1. Ocjena Povjerenstva je konačna.
2. U slučaju da je Povjerenstvo učeniku utvrdilo ocjenu nedovoljan, a učenik ima zaključenu ocjenu nedovoljan iz najviše dvaju nastavnih predmeta, upućuje ga se na dopunski rad.

Članak 122.

1. Ispit se provodi pismeno ili usmeno, odnosno pismeno i usmeno prema odluci Povjerenstva.
2. Pisane provjere na ispitu traje najdulje dva školska sata.
3. Usmeno provjeravanje na ispitu traje najdulje trideset minuta po učeniku.

Članak 123.

1. Pitanja na pisanom dijelu ispita utvrđuje Povjerenstvo.
2. Pitanja na usmenom dijelu ispita mogu pored ispitivača postavljati i drugi članovi Povjerenstva.

Članak 124.

1. Na kraju ispita Povjerenstvo utvrđuje ocjene iz svakog dijela ispita i donosi konačnu ocjenu.
2. Članovi Povjerenstva donose ocjenu većinom glasova.
3. Član Povjerenstva koji se ne slaže s donesenom ocjenom može u zapisnik unijeti svoje izdvojeno mišljenje.
4. Donesenu ocjenu predsjednik Povjerenstva dužan je neposredno priopćiti učeniku.

Članak 125.

1. O polaganju ispita vodi se zapisnik.
2. Zapisnik se vodi pojedinačno za svakoga učenika.
3. Zapisnik vodi ispitivač, a potpisuju ga svi članovi Povjerenstva.
4. U zapisnik se upisuje dan i vrijeme održavanja ispita, osobni podaci o učeniku, pitanja na pisanoj provjeri i usmenom provjeravanju, ocjene iz pisanog i usmenog dijela ispita i konačna ocjena.
5. Zapisniku se prilažu i pisani radovi i programi učenika.

**9. Dopunski nastavni rad i popravni ispiti**

Članak 126.

1. Za učenika koji na kraju nastavne godine ima ocjenu nedovoljan iz najviše dva nastavna predmeta organizira se pomoć u učenju i nadoknađivanju znanja kroz dopunski nastavni rad koji je učenik dužan pohađati.
2. Trajanje dopunskog nastavnog rada iz stavka 1. ovoga članka utvrđuje Nastavničko vijeće po nastavnim predmetima u trajanju od 10 do 25 sati po nastavnom predmetu.
3. U slučaju da učenik tijekom dopunskog nastavnog rada iz stavka 1. ovoga članka ostvari očekivane ishode nastavnik mu zaključuje prolaznu ocjenu.
4. Ako se učeniku nakon dopunskog nastavnog rada ne zaključi prolazna ocjena, učenik se upućuje na popravni ispit.
5. Sa zaključenom prolaznom ocjenom ili potrebom upućivanja na popravni ispit nastavnik je dužan upoznati učenika na zadnjem satu dopunskog nastavnog rada.

Članak 127.

1. Popravni ispit se održava krajem školske godine, a najkasnije do 25. kolovoza tekuće školske godine.
2. Termine održavanja popravnih ispita određuje Nastavničko vijeće te ih objavljuje na mrežnim stranicama i oglasnoj ploči Škole.

Članak 128.

Učenik koji je na kraju nastavne godine ocijenjen ocjenom nedovoljan iz praktične nastave ili iz predmeta koji zahtijevaju uspješno svladavanje laboratorijskih vježbi, polaže popravni ispit.

Članak 129.

1. Popravni ispit polaže se pred Ispitnim povjerenstvom koje imenuje ravnatelj, a ocjena Povjerenstva je konačna.
2. U Povjerenstvo za polaganje popravnih ispita ravnatelj imenuje tri člana i to:

* razrednika
* predmetnog nastavnika
* nastavnika istog ili srodnog predmeta ili člana Razrednog vijeća.

1. Na polaganje popravnih ispita odgovarajuće se primjenjuju odredbe članaka 122. -125. ovog Statuta.

**10. Predmetni ili razredni ispit**

Članak 130.

1. Učenika koji zbog opravdanih razloga nije mogao pohađati nastavu i biti ocijenjen iz jednog ili više predmeta predmetni nastavnik upućuje na polaganje predmetnog ili razrednog ispita.
2. Pod opravdanim razlozima iz stavka 1. ovoga članka smatraju se:

* bolest u dužem trajanju
* izvršavanje obveza prema aktima ovlaštenih državnih tijela
* drugi opravdani razlog koji kao takav ocijeni Razredno vijeće.

1. O upućivanju učenika na predmetni ili razredni ispit odlučuje Razredno vijeće.
2. Na zahtjev roditelja učenika, Razredno vijeće može u opravdanim razlozima odobriti učeniku polaganje razrednog ispita.

Članak 131.

1. Učenik koji je isključen iz škole ima pravo polagati razredni ispit.
2. Učenik iz stavka 1. ovog članka koji namjerava pristupiti polaganju razrednog ispita, prijavljuje polaganje ispita na propisanoj prijavnici najkasnije mjesec dana prije završetka nastave za tekuću školsku godinu.

Članak 132.

1. Predmetni i razredni ispit polaže se pred Povjerenstvom od tri člana, a u pravilu su to predmetni nastavnik (ispitivač), razrednik i član Razrednog vijeća.
2. Razredno vijeće imenuje Povjerenstvo.
3. Razrednik pisanim putem upoznaje učenika s rasporedom polaganja ispita.

Članak 133.

1. Razredni ispit sadrži sve nastavne predmete određenog programa.
2. Predmetni i razredni ispiti polažu se zadnja dva tjedna nastavne godine, prema rasporedu koje izrađuje Povjerenstvo.
3. Predmetni i razredni ispit učenik može polagati najkasnije do početka iduće školske godine.
4. Učenik koji ne položi razredni ispit u cijelosti do početka iduće školske godine ne može pohađati redovnu nastavu narednog razreda.

Članak 134.

1. Učenik ne može polagati više od tri predmeta u jednom danu.
2. Učenik koji do kraja nastavne godine ne položi ispit iz najviše dva predmeta upućuje se na polaganja popravnih ispita koji se održavaju krajem školske godine, a najkasnije do 25. kolovoza tekuće godine.

Članak 135.

1. Učeniku, koji zbog bolesti ili drugoga opravdanog razloga ne pristupi predmetnom ili razrednom ispitu zadnja dva tjedna nastavne godine, ravnatelj, nakon prestanka razloga zbog kojeg nije pristupio ispitu, određuje naknadne rokove za polaganje ispita.
2. Naknadni rok iz stavka 1. ovog članka mora biti utvrđen sukladno odredbi članka 133. stavka 3. ovog Statuta.

Članak 136.

Na postupak polaganja predmetnih i razrednih ispita odgovarajuće se primjenjuju odredbe članka 122.-125. ovog Statuta.

Članak 137.

1. Učenici koji imaju status kategoriziranog športaša prema odredbama Zakona o športu, daroviti učenici u umjetničkim područjima te učenici koji se pripremaju za međunarodna natjecanja, mogu završiti obrazovanje u Školi pohađanjem nastave ili polaganjem ispita u vremenu za polovinu duljem od propisanog trajanja upisanog programa.
2. O produžetku statusa redovitoga učenika uz priloženu dokumentaciju nadležnih tijela, odlučuje ravnatelj na prijedlog Nastavničkog vijeća.
3. Uvjete, način i postupak obrazovanja učenika iz stavka 1. ovoga članka utvrđuje Nastavničko vijeće.
4. Na polaganje ispita iz stavka 1. ovog članka odgovarajuće se primjenjuju odredbe o polaganju predmetnih i razrednih ispita.

Članak 138.

1. Ako učenik zbog zdravstvenog stanja ne može sudjelovati u određenoj školskoj aktivnosti ili bi to sudjelovanje štetilo njegovu zdravlju, može se privremeno ili trajno osloboditi od pohađanja nastavnog predmeta ili sudjelovanja u određenim nastavnim sadržajima, ako ti nastavni sadržaji nisu iz osnovnih predmeta struke.
2. Odluku o oslobađanju učenika iz prethodnog stavka donosi Nastavničko vijeće na prijedlog liječnika primarne zdravstvene zaštite.

**11. Izrada i obrana završnog rada i polaganje ispita državne mature**

Članak 139.

1. Srednje obrazovanje učenika u gimnazijskim programima završava polaganjem državne mature.
2. Obrazovanje u školi učenici završavaju izradom i obranom završnog rada u organizaciji i provedbi škole sukladno propisima ministra nadležnog za obrazovanje.
3. Učenici u programima četverogodišnjeg trajanja mogu polagati i ispite državne mature sukladno propisima ministra nadležnog za obrazovanje.

**12. Pedagoške mjere**

Članak 140.

1. Učenici koji se ističu u ostvarivanju obrazovnog rada, vladanju te aktivnostima u Školi i izvan nje mogu biti pohvaljeni i nagrađeni.
2. Pohvale i nagrade mogu se dodjeljivati pojedinačno, skupini, razredu i sl.
3. Pohvale i nagrade mogu predlagati nastavnici, stručni suradnici, tijela Škole te fizičke i pravne osobe izvan Škole.

Članak 141.

1. Pohvale su:

* pisane pohvale
* usmene pohvale.

1. Nagrade su:

* knjige, skulpture, umjetničke slike, albumi, fotografije i sl.
* sportski rekviziti, pribor za rad, pribor za umjetničko stvaranje, glazbeni instrumenti i sl.

1. Sredstva za nagrade utvrđuju se financijskim planom Škole.

Članak 142.

1. Usmenu pohvalu učeniku izriče razrednik.
2. Pisanu pohvalu učeniku dodjeljuje Razredno vijeće za:

* odličan uspjeh i uzorno vladanje
* sudjelovanje na natjecanjima u organizaciji Agencije za odgoj i obrazovanje i Agencije za strukovno obrazovanje i obrazovanje odraslih
* sudjelovanje i uspjehe u odgojno-obrazovnim aktivnostima u Školi i izvannastavnim aktivnostima Škole te strukovnim natjecanjima izvan organizacije Agencije za strukovno obrazovanje i obrazovanje odraslih.

1. Nagrade dodjeljuje Nastavničko vijeće za:

* učenicima završnih razreda za odličan uspjeh i uzorno vladanje tijekom svih godina obrazovanja u Školi
* učenicima koji su ostvarili jedno od prva tri mjesta na državnoj razini natjecanja u organizaciji Agencije za odgoj i obrazovanje i Agencije za strukovno obrazovanje i obrazovanje odraslih
* učenicima koji se ističu odgojno-obrazovnim aktivnostima u Školi i izvannastavnim aktivnostima
* učeniku završnoga razreda koji se isticao sve četiri godine školovanja u odgojno-obrazovnim aktivnostima u Školi.

Članak 143.

1. Učenicima se zbog povreda dužnosti, neispunjavanja obveza i nasilničkog ponašanja izriču pedagoške mjere opomena, ukor, opomena pred isključenje i isključenje iz srednje škole.
2. Pedagoške mjere opomene, ukora i opomene pred isključenje izriču se kao mjere upozorenja i na njihovo izricanje učenik ili roditelj može uputiti prigovor ravnatelju Škole u roku od osam dana od dana izricanja.
3. Prigovor ne odgađa izvršenje izrečene mjere.
4. Odluka ravnatelja o prigovoru je konačna.

Članak 144.

1. Pedagošku mjeru opomene izriče razrednik, mjeru ukora izriče Razredno vijeće, mjeru opomene pred isključenje izriče Nastavničko vijeće.
2. Mjeru isključenja iz škole donosi ravnatelj na prijedlog Nastavničkog vijeća.

Članak 145.

1. Pedagoške mjere učenicima se izriču za tekuću školsku godine prema kriterijima propisanim Pravilnikom nadležnog ministra.
2. U slučaju promjene ponašanja učenika pedagoška mjera iz stavka 143. stavka 2. može se ukinuti.

**13. Tijela razrednog odjela**

Članak 146.

1. Učenici razrednog odjela na početku nastavne godine iz svojih redova biraju predsjednika, zamjenika predsjednika i blagajnika razrednog odjela za tekuću školsku godinu.
2. Za predsjednika, zamjenika predsjednika i blagajnika razrednog odjela izabrani su učenici koji su dobili najveći broj glasova nazočnih učenika.
3. Glasovanje je javno, dizanjem ruku.
4. Postupkom izbora predsjednika, zamjenika predsjednika i blagajnika razrednog odjela rukovodi razrednik.

Članak 147.

1. Predsjednik razrednog odjela predstavlja razredni odjel, štiti i promiče interese učenika razrednog odjela u Školi.
2. Zamjenik predsjednika razrednog odjela zamjenjuje predsjednika u slučaju njegove spriječenosti ili izočnosti.

Članak 148.

1. Blagajnik razrednog odjela prikuplja i čuva novac koji mu učenici daju za ostvarivanje aktivnosti razrednog odjela.
2. Blagajnik je dužan prikupljeni novac odgovorno čuvati i predati ga zajedno s evidencijom razredniku ili blagajniku Škole.
3. Radnik koji zaprimi novac, dužan je učeniku izdati potvrdu o primitku novca.

**14. Vijeće učenika**

Članak 149.

1. Svi predsjednici razrednih odjela čine Vijeće učenika Škole.
2. Konstituirajuću sjednicu Vijeća učenika saziva ravnatelj. Ravnatelj rukovodi radom konstituirajuće sjednice do izbora predsjednika Vijeća učenika.
3. Članovi Vijeća učenika Škole između sebe biraju predsjednika i zamjenika predsjednika Vijeća učenika Škole.
4. Za predsjednika i zamjenika predsjednika Vijeća učenika izabrani su učenici koji su dobili najveći broj glasova nazočnih članova.
5. Glasovanje je javno, dizanjem ruku.

Članak 150.

Vijeće učenika:

* priprema i daje prijedloge tijelima Škole o pitanjima važnim za učenike, njihov rad i rezultate u obrazovanju
* izvješćuje pravobranitelja za djecu o problemima učenika
* predlaže osnivanje učeničkih zadruga, klubova i udruga
* predlaže mjere poboljšanja uvjeta rada u Školi
* surađuje kod donošenja Kućnog reda
* pomaže učenicima u izvršenju školskih i izvanškolskih obveza
* skrbi o socijalnoj i zdravstvenoj zaštiti učenika
* obavlja druge poslove određene ovim Statutom i drugim općim aktima.

Članak 151.

1. Predstavnik Vijeća učenika sudjeluje u radu školskih tijela kada se odlučuje o pravima i obvezama učenika, bez prava odlučivanja.
2. Školski odbor, Razredno i Nastavničko vijeće dužni su pozvati predstavnika Vijeća učenika na sjednicu na kojoj raspravljaju o pravima i obvezama učenika.

**XI. RODITELJI I SKRBNICI**

Članak 152.

1. Prava i obveze roditelja učenika propisane su Zakonom.
2. Radi što uspješnijeg ostvarivanja odgojno-obrazovne djelatnosti Škola surađuje s roditeljima putem informacija za roditelje, roditeljskih sastanaka i izvještavanjem roditelja o učenikovim postignućima te na drugi primjeren način.

Članak 153.

1. Razrednik saziva roditeljske sastanke najmanje tri puta u nastavnoj godini.
2. Informacije za roditelje razrednik organizira jednom na tjedan, dok su predmetni nastavnici dužni jedan sat tjedno biti u prostoru škole dostupni roditeljima i učenicima.

Članak 154.

Roditelji odnosno skrbnici odgovorni su za učenikovo redovito pohađanje nastave i dužni su izostanke učenika opravdati na način i u rokovima koji su utvrđeni ovim Statutom.

Članak 155.

Roditelji odnosno skrbnici obvezni su Školi nadoknaditi štetu koju učenik učini za vrijeme boravka u Školi, na izletu ili ekskurziji u skladu s općim propisima obveznog prava.

Članak 156.

1. Roditelji odnosno skrbnici dužni su ispunjavati svoje obveze prema Školi koje se odnose na ostvarivanje nastavnog plana i programa. Ostale obveze roditelji odnosno skrbnici mogu preuzimati u dogovoru sa Školom.
2. U skladu s aktima Školskog odbora i ravnatelja i svojim interesima roditelji sudjeluju u osiguranju sredstava koja se odnose na troškove:

* popravka knjiga iz knjižnice oštećenih za vrijeme posudbe
* naknadu štete za besplatne udžbenike
* školskih izleta i ekskurzija
* kino-predstava
* kazališnih predstava
* priredaba i natjecanja
* rada učeničkih klubova i društava.

**1. Vijeće roditelja**

Članak 157.

1. U Školi se utemeljuje Vijeće roditelja.
2. Vijeće roditelja čine predstavnici roditelja učenika Škole.

Članak 158.

1. Roditelji učenika na roditeljskom sastanku razrednih odjela iz svojih redova biraju jednog predstavnika u Vijeće roditelja Škole.
2. Postupkom izbora predstavnika razrednog odjela u Vijeće roditelja rukovodi razrednik.
3. Za predstavnika roditelja učenika razrednog odjela u Vijeće roditelja izabran je roditelj koji je dobio najveći broj glasova nazočnih roditelja.
4. Glasovanje je javno, dizanjem ruku.
5. Mandat članovima Vijeća roditelja traje do kraja školske godine u kojoj njihovo dijete završava Školu.
6. Ako dijete roditelja člana Vijeća roditelja ponavlja razred mandat roditelja prestaje krajem školske godine u kojoj dijete nije s uspjehom završilo razred.

Članak 159.

1. Konstituirajuću sjednicu Vijeća roditelja saziva ravnatelj.
2. Na konstituirajućoj sjednici potvrđuje se mandat izabranih članova Vijeća roditelja.

Članak 160.

1. Članovi Vijeća roditelja između sebe biraju predsjednika i zamjenika predsjednika.
2. Mandat predsjednika i zamjenika predsjednika Vijeća roditelja traje dvije godine i

mogu biti ponovno izabrani.

1. Za predsjednika, odnosno zamjenika izabrani su roditelji koji su dobili najveći broj glasova nazočnih članova.
2. Glasovanje je javno, dizanjem ruku.

Članak 161.

Vijeće roditelja raspravlja o pitanjima značajnim za život i rad Škole te daje mišljenja i prijedloge:

* u svezi s prijedlogom i realizacijom Školskog kurikuluma i Godišnjeg plana i programa rada
* u svezi s radnim vremenom Škole, početkom i završetkom nastave te drugim oblicima odgojno-obrazovnog rada
* u svezi s organiziranjem izleta, ekskurzija, športskih natjecanja i kulturnih manifestacija
* u svezi s vladanjem i ponašanjem učenika u Školi i izvan nje
* u svezi s osnivanjem i djelatnosti učeničkih udruga te sudjelovanjem učenika u njihovu radu
* u svezi s pritužbama na obrazovni rad
* u svezi s unapređenjem obrazovnog rada, uspjehom učenika u obrazovnom radu, izvanškolskim i izvannastavnim aktivnostima
* donosi stajalište u svezi s izborom i imenovanjem ravnatelja, na način da se tajnim glasovanjem članovi Vijeća roditelja izjašnjavaju o prihvaćanju kandidata za ravnatelja
* imenuje i razrješavanja jednog člana Školskog odbora iz reda roditelja učenika
* obavlja druge poslove prema odredbama ovoga Statuta i drugih općih akata Škole.

XII. SURADNJA SA SINDIKATOM

Članak 162.

1. Sindikalno organiziranje u Školi je slobodno.
2. O utemeljenju sindikata, ustrojavanju sindikalne podružnice ili imenovanju sindikalnog povjerenika ovlašteni predstavnik radnika odnosno sindikata dužan je pisano izvijestiti ravnatelja.
3. Škola je dužna osigurati uvjete za rad sindikalnog povjerenika, te ostvarivanje njegovih prava u skladu sa zakonom i kolektivnim ugovorom.
4. Štrajk u Školi može se organizirati samo pod uvjetima propisanim zakonom i kolektivnim ugovorom.

Članak 163.

1. Sindikalna podružnica može podnositi ravnatelju ili Školskom odboru prijedloge, mišljenja i primjedbe u svezi s ostvarivanjem prava radnika i zaštite tih prava.
2. Ravnatelj i Školski odbor dužni su se očitovati o navedenim podnescima i izvijestiti sindikalnu podružnicu o svom stajalištu, te poduzimati druge mjere sukladno zakonu i kolektivnom ugovoru.

Članak 164.

1. Školski odbor, kad rješava i odlučuje o ostvarivanju prava radnika i njihovim zahtjevima, poziva na sjednicu ovlaštenog predstavnika sindikata, koji ima pravo iznositi stajališta i predlagati odluke radi zaštite radnika.
2. Školski odbor i ravnatelj Škole dužni su osigurati potrebitu pomoć za rad sindikalne podružnice i pravodobno joj davati potrebne podatke i obavijesti.
3. Sindikalni povjerenici uživaju zaštitu i prava na radu sukladno zakonu i kolektivnom ugovoru.

**XIII. IMOVINA I FINANCIJSKO POSLOVANJE ŠKOLE**

Članak 165.

1. Imovinu Škole čine zgrade i druge nekretnine, pokretne stvari, prava i novčana sredstva.
2. O imovini Škole dužni su skrbiti svi radnici Škole.
3. Škola svojom imovinom raspolaže pod uvjetom i na način propisan zakonom, drugim propisima donesenim na temelju zakona i ovim Statutom.

Članak 166.

1. Škola odgovara za obveze cijelom svojom imovinom.
2. Osnivač solidarno i neograničeno odgovara za obveze Škole.

Članak 167.

1. Za obavljanje djelatnosti Škola osigurava sredstva iz državnog proračuna, proračuna jedinica područne (regionalne) samouprave, prihodima koji se ostvaruju obavljanjem vlastite djelatnosti, donacijama i drugim izvorima.
2. Sredstva za obavljanje djelatnosti raspoređuju se financijskim planom za kalendarsku godinu.

Članak 168.

1. Škola za svaku godinu donosi financijski plan.
2. Ako se ne donese financijski plan za slijedeću poslovnu godinu do 31. prosinca tekuće godine, donosi se privremeni financijski plan za razdoblje od tri mjeseca.
3. Naredbodavatelj i odgovorna osoba za izvršenje financijskog plana je ravnatelj Škole.

XIV. JAVNOST RADA

Članak 169.

1. Rad Škole je javan.
2. Javnost rada ostvaruje se osobito:

* redovnim izvješćivanjem radnika Škole i roditelja
* podnošenjem izvješća nadležnim organima i Osnivaču o rezultatima odgojno-obrazovnog rada i o planu i programu rada Škole
* javnim održavanjem sjednica organa upravljanja i stručnih tijela, objavljivanjem općih akata i dr.

1. Obavijesti i podatke o obavljanju djelatnosti ili uvid u dokumentaciju Škole sredstvima javnog priopćavanja i drugim pravnim osobama može dati samo ravnatelj ili radnik Škole kojega ravnatelj ovlasti.

Članak 170.

Poslovnom tajnom smatraju se: dokumenti koje ravnatelj proglasi poslovnom tajnom, podaci koje nadležno tijelo kao povjerljive priopći Školi, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite radnika i imovine Škole i druge isprave i podaci čije bi priopćavanje neovlaštenoj osobi bilo protivno interesima Škole i njenog Osnivača, odnosno podaci koji su kao poslovna tajna određeni zakonom i drugim propisima.

Članak 171.

1. Podatke i isprave koji se smatraju poslovnom tajnom dužni su čuvati svi radnici Škole bez obzira na koji su način saznali za njih.
2. Obveza čuvanja poslovne tajne traje i nakon prestanka radnog odnosa u Školi.

Članak 172.

Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom, odnosno tijelima i osobama kojima ovlaštenje proizlazi iz dužnosti koju obavljaju.

Članak 173.

Profesionalnom tajnom smatra se sve što nastavnici i drugi radnici Škole saznaju o učenicima i njihovim roditeljima, te čije bi iznošenje u javnost moglo nanijeti štetu učenicima i roditeljima.

Članak 174.

O čuvanju poslovne i profesionalne tajne neposredno skrbi ravnatelj i druga ovlaštena osoba.

XV. ZAŠTITA OKOLIŠA

Članak 175.

1. Radnici Škole imaju pravo i dužnost da u sklopu svojih poslova i zadaća poduzimaju mjere zaštite i unapređenja okoliša.
2. O djelatnostima koje ugrožavaju okoliš svaki radnik je dužan upozoriti ravnatelja i Školski odbor.
3. Djelatnik može odbiti izvršenje poslova i zadaća kojima se nanosi nenadoknadiva šteta okolišu.

Članak 176.

Škola izvođenjem odgojno-obrazovnog programa naročitu pozornost posvećuje odgoju učenika u svezi čuvanja i zaštite čovjekova okoliša.

Članak 177.

1. Škola samostalno ili zajedno s učenicima i roditeljima odnosno tijelima državne uprave i lokalne samouprave na svom području, te drugim pravnim osobama djeluje u cilju oplemenjivanja radnog prostora i okoliša Škole.
2. Program rada Škole o provedbi zaštite okoliša sastavni je dio godišnjeg programa rada Škole.

**XVI. RAD ŠKOLSKIH VIJEĆA**

Članak 178.

1. Nastavničko vijeće, Razredno vijeće, Vijeće roditelja i Vijeće učenika (u daljem tekstu: Vijeće) rade na sjednicama.
2. Sjednice Vijeća održavaju se prema potrebi.
3. Pravo nazočnosti na sjednici Vijeća imaju članovi Vijeća, ravnatelj i osobe koje predsjednik Vijeća pozove na sjednicu.
4. Sjednica Vijeća može se održati i Vijeće može pravovaljano odlučivati ako je na sjednici nazočna većina ukupnog broja članova Vijeća.

Članak 179.

1. Vijeće odlučuje većinom glasova nazočnih članova, osim kada je zakonom drukčije određeno.
2. Vijeće odlučuje javnim glasovanjem, osim kada je zakonom ili prethodnom odlukom Vijeća određeno da se glasuje tajno.
3. Članovi Vijeća glasuju javno tako da se dizanjem ruke izjašnjavaju za ili protiv prijedloga o kojem odlučuju.
4. Članovi Vijeća glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

Članak 180.

Rad vijeća uređuje se Poslovnikom o radu školskih vijeća.

**XVII. OPĆI I POJEDINAČNI AKTI ŠKOLE**

Članak 181.

Škola donosi sljedeće opće akte:

* Statut, uz prethodnu suglasnost Osnivača
* Pravilnik o radu
* Pravilnik o zaštiti na radu
* Pravilnik o zaštiti od požara
* Pravilnik o radu školske knjižnice
* Pravilnik o zaštiti i obradi arhivskog i registraturnog gradiva
* Kućni red škole
* Odluku o etičkom kodeksu neposrednih nositelja odgojno-obrazovne djelatnosti
* Poslovnik o radu Školskog odbora
* Poslovnik o radu Školskih vijeća
* Pravilnik načinu i postupku zapošljavanja u Školi
* druge akte, u skladu sa zakonom i ostalim propisima.

Članak 182.

1. Opće akte donosi Školski odbor na prijedlog ravnatelja.
2. Statut Škole donosi Školski odbor na prijedlog ravnatelja i uz prethodnu suglasnost Osnivača.
3. U postupku donošenja Statuta ravnatelj predlaže tekst nacrta Statuta, a Školski odbor utvrđuje konačni prijedlog Statuta i dostavlja Osnivaču radi davanja prethodne suglasnosti.

Članak 183.

1. Opći akti objavljuju se na mrežnoj stranici i oglasnoj ploči Škole.
2. Opći akti stupaju na snagu osmoga dana od dana objavljivanja na oglasnoj ploči, ako pojedinim aktom nije određen kraći rok njegova stupanja na snagu.

Članak 184.

Opći akti primjenjuju se od dana njihova stupanja na snagu, osim ako aktom nije kao dan početka primjene određen neki kasniji dan.

Članak 185.

Tajnik Škole dužan je radniku Škole u svezi s ostvarivanjem traženog prava te drugim osobama sukladno zakonskim odredbama omogućiti pristup općim aktima.

Članak 186.

1. Pojedinačne akte kojima se odlučuje o pojedinim pravima i obvezama učenika i radnika, donose kolegijalna tijela i ravnatelj.
2. Pojedinačni akti stupaju na snagu i izvršavaju se nakon donošenja, osim ako provođenje tih akata nije uvjetovano konačnošću akta, nastupom određenih činjenica ili istekom određenog roka.

Članak 187.

Autentično tumačenje odredaba općeg akta daje Školski odbor.

**XVIII. PRIJELAZNE I ZAVRŠNE ODREDBE**

Članak 188.

Stupanjem na snagu ovog Statuta prestaje važiti:

* Statut Tehničke škole i prirodoslovne gimnazije Ruđera Boškovića KLASA:003-06-05/2009, URBROJ:2158/42-2009-5 od 23. siječnja 2009. godine, Izmjene i dopune Statuta Tehničke škole i prirodoslovne gimnazije Ruđera Boškovića KLASA:003-06/10-01, URBROJ:2158-42-02-10-1 od 8. veljače 2010., Izmjene i dopune Statuta Tehničke škole i prirodoslovne gimnazije Ruđera Boškovića KLASA:003-06/11-01/06, URBROJ:2158-42-02-11-1 od 22. travnja 2011., Izmjene i dopuna Statuta Tehničke škole i prirodoslovne gimnazije Ruđera Boškovića KLASA:003-08/12-01/5, URBROJ:2158-42-02-12-1 od 23. veljače 2012. godine, Izmjene i dopuna Statuta Tehničke škole i prirodoslovne gimnazije Ruđera Boškovića KLASA:003-08/12-01/31, URBROJ:2158-42-02-12-1 od 20. travnja 2013. godine, Izmjene i dopune Statuta Tehničke škole i prirodoslovne gimnazije Ruđera Boškovića, KLASA:012-03/15-02/1, URBROJ:2158-42-01-15-1 od 18. rujna 2015. godine, Izmjene i dopune Statuta Tehničke škole i prirodoslovne gimnazije Ruđera Boškovića, KLASA:003-08/17-01/25, URBROJ:2158/42-01-17-1 od 13. svibnja 2017. godine.

Članak 189.

Ovaj Statut stupa na snagu osmoga dana od dana objave na oglasnoj ploči Škole.

KLASA: 003-05/19-01/3

URBROJ: 2158/42-01-19-1

Osijek, 3. 10. 2019.

